Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Cilvēku iecienītā tirgū Armēnija galvaspilsētā Erevānā svētdien, 14. augustā, nograndušajā sprādzienā bojāgājušo skaits pieaudzis līdz trīs. 60 cilvēki ievainoti.

Sprādziens notika pirotehnikas noliktavā, tāpēc nodarītie postījumi ir ļoti plaši. Izcēlās ugunsgrēks, kas ilga vismaz trīs stundas, un debesīs pacēlās milzīgs dūmu stabs.

25 cilvēkus joprojām uzskata par pazudušiem bez vēsts.

Tāpēc glābēji pārmeklē sagruvušās ēkas betona un metāla konstrukcijas, bet fonā bija dzirdamas vājākas pirotehnikas eksplozijas.

Atbildīgās institūcijas sākušas izmeklēšanu, bet pagaidām nevar nosaukt traģiskā negadījuma iemeslu.

Savukārt vietējie žurnālisti norādīja, ka tirgus atradās apmēram divu kilometru attālumā no Erevānas centra un bija populārs, jo tajā varēja iegādāties plašu preču klāstu par zemām cenām.

.

Trīs dienu laikā Latvijā reģistrēti 2611 jauni inficēšanās ar Covid-19 gadījumi; nav saņemti ziņojumi par mirušajiem Covid-19 slimniekiem, liecina Slimību profilakses un kontroles centra (SPKC) informācija.

Pēdējās trīs dienās veikts 8081 Covid-19 tests un reģistrēti 2611 jauni inficēšanās gadījumi. No inficētajiem 1197 ir nevakcinēti vai vakcinācijas kursu nepabeiguši, bet 1414 ir vakcinēti.

Pozitīvo gadījumu īpatsvars pret testētajiem: 32,3%.

Aizvadītajā diennaktī nav saņemti ziņojumi par mirušajiem Covid-19 slimniekiem.

Pēc administratīvi teritoriālās reformas daudzām Latvijas pašvaldībām jāizstrādā jauni ģerboņi. Arī apvienotais Jēkabpils novads izstrādā jaunu simboliku, un pašvaldības piedāvātie varianti paredz par pamatu ņemt vēsturiskā Jēkabpils pilsētas ģerboņa simbolu – lūsi. Jēkabpils novads tika izveidots, apvienojot Jēkabpils pilsētu un piecus apkārtējos novadus. Izstrādājot jauno novada ģerboni, pašvaldība iesaistīja procesā iedzīvotājus, piedāvājot viņiem nobalsot par trim ģerboņa variantiem. Visos trīs variantos par galveno simbolu izraudzīts lūsis, kas simbolizē Jēkabpils pilsētu. Turklāt divos variantos par pamatu ņemts vēsturiskā Jēkabpils pilsētas ģerboņa vairogs, kurā attēlots lūsis zem egles. Atšķiras tikai vairoga apmales – divos variantos tās ir zilas ar zelta krustu, bet vienā skicē apmale ir sarkana ar zelta krustu. Nupat noslēdzies iedzīvotāju balsojums par ģerboņa variantiem. Tajā piedalījās 1740 iedzīvotāji, un lielākā daļa – 869 – par piemērotāko izvēlējās skici, kurā simbols ir zem egles stāvošs lūsis, bet ģerboņa apmale – sarkanā un zelta krāsā.

Tuvākajā laikā pusmiljonu vērtais "zaļās atkritumu masas" laukums Liginišķu mikrorajonā Daugavpilī tiks nodots ekspluatācijā.

Jau šī gada rudenī Daugavpils pašvaldības iedzīvotājiem un arī juridiskām personām šajā laukumā tiks nodrošināta iespēja nodot parka un dārza atkritumus – nopļauto zāli, koku lapas, organiski noārdāmos dārza atkritumus. Tie kļūs par kompostu, ko tālāk izmantos pašvaldība apzaļumošanas vajadzībām.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.